	
	


ในฉบับ – บทบรรณาธิการ
ไทยเภสัชศาสตร์และวิทยาการสุขภาพ” ปีที่ 5 ฉบับที่ 4 นี้ มีบทความที่เน้นเภสัชกรรมปฏิบัติในด้านบริบาลทางเภสัชกรรมในผู้ป่วยติดเชื้อเอชไอวี/เอดส์ โดยบทความประสิทธิผลการใช้ยาของผู้ป่วยผู้ใหญ่ที่ติดเชื้อเอชไอวีที่ได้รับยาต้านไวรัส ณ โรงพยาบาลนพรัตนราชธานี แสดงให้เห็นถึงการประเมินผลการรักษาในสภาพการณ์จริงโดยการติดตามผู้ป่วยไปข้างหน้า ซึ่งควรส่งเสริมให้มีการศึกษาวิจัยที่ประเมินประสิทธิผลการรักษาในระหว่างการดูแลรักษาผู้ป่วยที่ไม่ใช่การทดลองทางคลินิกเต็มรูปแบบให้มากขึ้น ส่วนหนึ่งจะช่วยประกันคุณภาพการบริการสุขภาพในจุดย่อยของบริการ และอีกด้านหนึ่งช่วยให้เห็นภาพประสิทธิผลการให้บริการทางสุขภาพที่แท้จริงด้วย ส่วนบทความการประเมินโปรแกรมคอมพิวเตอร์ในการบริบาลทางเภสัชกรรมผู้ป่วยติดเชื้อเอชไอวี/เอดส์นั้น แสดงถึงความพยายามที่จะพัฒนาให้กระบวนการบริบาลทางเภสัชกรรมในคลินิกผู้ป่วยติดเชื้อเอชไอวี/เอดส์มีประสิทธิภาพยิ่งขึ้น ซึ่งหากโปรแกรมคอมพิวเตอร์นี้ได้รับการพัฒนาและทดลองใช้อย่างกว้างขวาง ก็คาดว่าการบริบาลทางเภสัชกรรมสำหรับผู้ป่วยกลุ่มนี้จะมีประสิทธิภาพมากขึ้น 
บทความเกี่ยวกับการรับเข้ารักษาในโรงพยาบาลของพระสงฆ์อันเนื่องจากปัญหาจากการใช้ยา และบทความความเกี่ยวกับปัจจัยที่สัมพันธ์กับพฤติกรรมส่งเสริมสุขภาพในพระสงฆ์อาจช่วยกระตุ้นให้บุคลากรสุขภาพให้ความสนใจประชากรกลุ่มนี้มากขึ้น ทั้งการดูแลสุขภาพ การใช้ยา และการปรับเปลี่ยนวิถิชีวิตบางส่วนที่สามารถทำได้ อาจช่วยให้ภาวะสุขภาพของประชากรกลุ่มนี้ดีขึ้น และลดภาระทางการรักษาได้ บทความนิพนธ์ปริทัศน์ได้แสดงความก้าวหน้าทางการศึกษาวิจัยเกี่ยวกับการสเต็มเซลล์ที่มีบทบาทมากขึ้นในการรักษา และบทความเชิงประยุกต์เกี่ยวกับภาวะเหล็กเกินในโรคธาลัสซีเมียซึ่งมีผลเป็นพิษต่อหัวใจและการจัดการภาวะเหล็กสูงในผู้ป่วยโรคนี้ ผู้อ่านจะได้ฟื้นฟูและเพิ่มความรู้เกี่ยวกับจัดการรักษาด้วยยาได้เป็นอย่างดี 
ท้ายนี้ คณะเภสัชศาสตร์ มหาวิทยาลัยศรีนครินทรวิโรฒหวังว่าท่านคงได้รับประโยชน์จากวารสารนี้ตามสมควร 

